Heuning :: oppad na die kruin
Mount Everest is die hoogste berg in die wêreld. 8848m (dit is 8.8 km) bo seevlak. Dis geen grap om dit uit te klim nie (nee, ek praat nie van ondervinding nie!). Jaarliks poog baie mense om daardie legendariese piek te bereik. Daar het reeds heelwat meer as 5000 mense dit reggekry oor die afgelope klompie jare. Die jongste persoon was 13 jaar oud en die oudste 76 jaar. Een persoon het dit alreeds 21 keer reggekry. Dit is 'n groot uitdaging al is jy 'n bedrewe bergklimmer en daarby kos dit ook nog 'n klein fortuintjie om dié ekskursie aan te pak. Dis nie iets wat sommerso op 'n Sondag agtermiddag aangepak word nie, dit vat baie beplanning en baie ure se voorbereiding. Klimmers gebruik draers (Sherpa's) om hulle te help tot op 'n punt waarna hulle dan alleen verder klim. En dis hiér waar die manne van die seuns geskei word. Dis dán wanneer jy stoksiel alleen met jouself is, waar jou kragte tot die uiterste beproef word, waar jou stamina tot op die been getap word en waar oorwinning gepaard gaan met absolute hel vir jou liggaam. Daar het egter ook al meer as 230 mense op die berg gesterf en daar is meer as 200 liggame wat nooit van die berg verwyder sal word nie. Dié liggame het bykans glad nie vergaan nie a.g.v. die koue en ys. Dis 'n grusame gesig vir klimmers wat daar verbybeur.
U laat die mens sterwe: U sê net: "Word weer stof!" Duisend jaar is vir U soos gister as dit verby is, soos een enkele wagbeurt in die nag. U maak 'n einde aan 'n mens, hy gaan die doodslaap in. Hy is soos gras wat in die môre afgesny word: in die môre is dit nog groen, maar dit word afgesny en teen die aand is dit verlep en dit verdroog. Ons vergaan onder u toorn, ons gaan te gronde onder u gramskap. U sien ons oortredinge raak, U bring die sondes wat ons wou wegsteek, aan die lig. Onder u toorn vlieg ons dae en skiet ons jare verby soos 'n gedagte. Ons lewe maar sewentig jaar, of, as ons baie sterk is, tagtig, en dié is vol swaarkry en leed. Dit is gou verby, ons vlieg na ons einde toe. Wie ken die krag van u toorn beter as u dienaars? Wie ken u gramskap beter? Leer ons ons dae so gebruik dat ons wysheid bekom. Hoe lank nog, Here, voordat U ons te hulp kom? Ontferm U tog oor ons.
Verder het ek in hierdie wêreld gesien: dit is nie die vinnigstes wat die reisies wen nie, nie die sterkstes wat die oorlog wen nie, nie dié met wysheid wat kos het nie, nie die verstandiges wat ryk word nie, nie dié met kennis met wie dit goed gaan nie. Alles word bepaal deur tyd en geleentheid. Die mens ken selfs nie die tyd van sy dood nie. Soos visse wat gevang word in 'n net, soos voëls wat gevang word in 'n wip, so word die mens gevang as die teëspoed kom, as dit hom skielik oorval.